ბასელ ხართაბილი
ბასელ ხართაბილი (არაბ. باسل خرطبيل‎‎), აგრეთვე ცნობილი როგორც ბასელ საფადი, (დ. 1981 — გ. 2015) — ღია კოდის პროგრამული უზრუნველყოფის პალესტინელი სირიელი დეველოპერი. 2012 წლის 15 მარტს, სირიის ამბოხის ერთი წლისთავზე, იგი სირიის ხელისუფლებამ დააპატიმრა და დამასკოში, ადრის ციხეში მოათავსა. 2015 წლის 3 ოქტომბერს, იგი გაურკვეველ ადგილას გადაიყვანეს, სავარაუდოდ იმისათვის, რათა სამხედრო სასამართლოს გაესამართლებინა. 2015 წლის 7 ოქტომბერს, Human Rights Watch-მა და ადამიანის უფლებებზე მომუშავე 30-მა სხვა ორგანიზაციამ გამოაქვეყნეს მიმართვა და მოითხოვეს ხათაბილის ადგილსამყოფელის დასახელება. 2015 წლის 11 ნოემბერს, ვრცელდება ინფორმაცია, რომ ხათაბილი საიდუმლოდ იყო სიკვდილით დასჯილი. 2017 წლის აგვისტოში ცნობილი ხდება, რომ სირიის რეჟიმს ხათაბილი 2015 წელს, გაუჩინარებიდან სულ მალევე დაესაჯა სიკვდილით. ხათაბილი დამასკოში დაიბადა და სირიაშივე გაიზარდა, სადაც ის ღია კოდის პროგრამული უზრუნველყოფის განვითარებაში სპეციალიზდა. იგი კომპანია Aiki Lab-ის ტექნოლოგიების მთავარი ინჟინერი და თანადამფუძნებელი იყო; ასევე მთავარი ინჟინრის პოზიციას იკავებდა Al-Aous-ში — სირიის არექოლოგიური მეცნიერებისა და ხელოვნების კვლევით ინსტუტუტში. გარდა ამისა, ხართაბილი იყო Creative Commons-ის პროექტის მენეჯერი სირიაში და წვლილი შეჰქონდა ისეთ პროექტებში, როგორებიცაა Mozilla Firefox-ი, ვიკიპედია, Openclipart-ი, Fabricatorz-ი და Sharism-ი. განსაკუთრებული წვლილი შეჰქონდა სირიაში ინტერნეტის გავრცელებისა და წვდომის ხელშეწყობაში, სირიელი ხალხის ცოდნის ამაღლებაში. მის უკანასკნელ ნამუშევრებს შორისაა სირიის უძველეს ქალაქ პალმირას 3D ვირტუალური რეკონსტრუქცია, რეალური დროის ვიზუალიზაცია და Fabricatorz-ით შექმნილი ნამუშევარი ვებ-პროგრამირების სტრუქტურა Aiki Framework-ისთვის.